**Citație**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Primit-ai, VIAȚĂ, prin mandat chemarea

la tribunal să te prezinți îndat’?

Căci clipa e să-ți judecăm trădarea,

c-ai renunțat la propriul tău combat.

N-am să te-acuz că nu mi-ai dat avere

căci temelie banul nu mi-a fost,

Nici n-aș fi vrut ca pentru-a lui putere

să te clădesc pe-un soclu fără rost.

Greșeli au fost și ai făcut destule

când ai pătat cu sânge al tău brici

căci ai tăiat speranța la rotule

să nu ajungă pe al meu prichici.

Balanța ai setat-o iluzoriu,

iar talerul cerinței l-ai întins

să-l umplu c-un tribut cominatoriu

unui destin pe care l-am pretins.

În talerul cu așteptări firave

ai pus doar praf din repetatul vis

în care șlefuitele-ți voroave

îmi prezentau că totul mi-e permis.

Când ai văzut că acul nu se-așază

pe-un echilibru socotit firesc,

mi-ai dat la schimb a poeziei oază

drept pentru care, azi, îți mulțumesc.

Ai mai trăit tăcute derapaje

pe drumul hărăzit de zeități,

Te-ai mai blocat în zeci de-ambuteiaje

la margini de necaz și-absurdități.

Dar am privit la raza de lumină

ce mă-ndemna să urc dintr-un absurd,

de pânza ta-celesta etamină

să mă agăț cu-al sufletului zburd.

Mi-ai tot întins prin tainice simboluri

o scenă din Speranța în destin

că fi-voi un regizor peste roluri

fără să joc un rol de cabotin.

Erori au fost în tainica trăire

cu care ai jucat impusul rol,

Drept pentru care, fără izgonire,

la piept îți încălzesc tot ce e gol.

Am să te-acuz de cea mai rea din ele:

c-ai luat decizii-n mod de dictator

când pe părinți i-ai transformat în stele

și ai lăsat în urmă numai dor.

Dar te-oi ierta de cruda-ți ingerință

că-n calea fericirii zid îmi ești,

gândind că ei s-au dus cu o dorință

să-mi lumineze tot ce tu umbrești.

Deschisă e ședința avizată

e-un tribunal ilogic, epical,

Tu ești judecător și acuzată

legați de un cordon ombilical.

Căci cine e în stare să te-acuze

de ai cedat când nu ți-a fost ușor,

că anii scurși au fost niște ecluze

umplute doar cu lacrimi și cu dor?

Doar tu vei fi în stare să te judeci

de ai greșit ori dacă ai învins!

Oricum ar fi finalul, să adjudeci

că FOCUL, peste timp, nu -ți va fi stins.